section_heading: Vremenski član
paragraph_text: Vremenski član je dio kojim se ostvaruje vremensko kašnjenje tlačnog signala kroz prigušnicu, iza koje je paralelno priključen zračni spremnik, što je analogno električkom spoju otpornika i kondenzatora. Dovođenjem stlačenog zraka na priključak zrak preko prigušnice puni spremnik u kojem postupno raste tlak. Potrebno je izvjesno vrijeme kašnjenja (t<sub>0</sub>) da tlak naraste na razinu dovoljnu za svladavanje sile opruge i prebacivanje razvodnika u aktivan položaj. Napajanje na većoj energetskoj razini vrši se posredno, preko razvodnika, a ne od priključka preko prigušnice (otpora). Uobičajene izvedbe omogućuju kašnjenje od 0,5 do 30 sekundi.